I løbet af torsdag formiddag er situationen med den store markbrand ved Dokkedal tilsyneladende forværret. Torsdag morgen gik meldingerne på, at de 40 brandmænd fra hele Nordjylland havde fået ilden kontrol, men det har vist sig vanskeligere end som så at slukke helt. Nordjyllands Politi har nu sendt en indsatsleder ud til branden, ligesom også både Nordjyllands Beredskab, Beredskabsstyrelsen og materiel fra Flyvestation Aalborg er til stede. - Status er lige nu, at vi har styr på overfladebranden, men at der en risiko for ulmebrand i tørven under overfladen, fordi der er ild i spagnum længere nede. Det giver en vis risiko for, at det kan brede sig ud under området og så poppe op andre steder, siger indsatsleder Claus Dahl Olesen fra Nordjyllands Politi. Derfor arbejdes der lige nu på at få hentet vand fra Kattegat, så man kan holde branden indkapslet og få den slukket. Udvikler branden sig til en decideret mosebrand, kan det tage flere måneder at få den slået helt ned. Flyvestation Aalborg indkaldt Markbranden opstod ved 13.30-tiden onsdsag eftermiddag og har altså nu brændt i snart et døgn. Området omkring markbranden er spærret af og bevogtes af Hjemmeværnet, mens Nordjyllands Beredskab arbejder. Også Flyvestation Aalborg er blevet kaldt til for at assistere med slukningen af branden, oplyser presseofficer Morten Jensen. Flyvestationen er lige nu ved markbranden med tre biler og to såkaldte crash tendere - brandbiler med ekstra kapacitet, der kan køre i vanskeligt terræn, som området ved Lille Vildmose er. Morgenen igennem har Nordjyllands Beredskab haft svært ved at komme frem i det afbrændte område, og flere gange har udrykningskøretøjer siddet fast og måttet hjælpes fri med traktor. Ifølge presseofficer Morten Jensen er det meget usædvanligt, at Flyvestation Aalborg bliver kaldt ind på denne måde. Opdatering klokken 14.26: Nordjyllands Beredskab meddeler nu, at branden ved Lille Vildmose er under kontrol, men at det stadig ulmer i jorden. Derfor vil slukningsarbejdet sandsynligvis komme til at vare i hvert fald nogle dage.

Referat:
Den store markbrand på kanten af Lille Vildmose volder torsdag formiddag stadig Nordjyllands Beredskab store problemer.